钦定古今图书集成/理学汇编/文学典/第022卷 > 薛莹
## 钦定古今图书集成/理学汇编/文学典/第022卷 > 薛莹

按《吴志薛综传》：“薛综子莹，字道言，初为秘府中书郎。
孙休即位，为散骑中常侍，数年，以病去官。孙皓初为
左执法，迁选曹尚书，及立太子，又领少傅。建衡三年，
皓追叹莹父综遗文，且命莹继作。莹献诗曰：‘惟臣之
先，昔仕于汉，奕世绵绵，颇涉台观。暨臣父综，遭时之
难，卯金失御，邦家毁乱，适兹乐土，庶存孑遗。天启其’”
心，东南是归。厥初流隶，困于蛮垂。大皇开基，恩德远
施。特蒙招命，拯擢泥污释放，巾褐受职剖符。作守合
浦，在海之隅。迁入京辇，遂升机枢。枯瘁更荣，绝统复
纪。自微而显，非愿之始。亦惟宠遇，心存足止。重值文
皇，建号东宫。乃作少傅，光华益隆。明明圣嗣，至德谦
崇。礼遇兼加，惟渥惟丰。哀哀先臣，念“竭其忠。洪恩未
报，委世以终。嗟臣蔑贱，惟昆及弟。幸生幸育，托综遗
体。过庭既训，顽蔽难启。堂构弗克，志存耦耕。岂悟圣
朝，仁泽流盈。追录先臣，愍其无成。是济是拔，被以殊
荣。珝沗千里，受命南征。旌旗备物，金革扬声。及臣斯
陋，实暗实微。既显前轨，人物之机。复傅东宫，继世荷
辉。才不逮先，是沗是违，乾德博好，文雅是贵，追悼亡
臣，冀存遗类，如何愚嗣，曾无髣髴，瞻彼旧宠，顾此顽
虚，孰能忍愧？臣实与居，夙夜反侧，克心自论，父子兄
弟，累世蒙恩，死惟结草，生誓杀身，虽则灰陨，无报万
分。”是岁，何定建议凿圣谿以通江淮，皓令莹督万人
往，遂以多盘石难施功罢。还，出为武昌左部督。后定
被诛，皓追圣谿，事下莹狱，徙广州。右国史华核上疏
曰：“臣闻五帝、三王，皆立史官，叙录功美，垂之无穷。汉
时，司马迁、班固咸命世大才，所撰精妙，与《六经》俱传。
大吴受命，建国南土，大皇帝末年，命太史令丁孚部
中项峻始撰《吴书》。孚、峻俱非史才，其所撰作，不足纪
录。至少帝时，更差韦曜、周昭、薛莹、梁广及臣五人，访
求往事，所共撰立，备有本末。昭、广先亡，曜负恩蹈罪，
莹出为将，复以过徙，其书遂委滞，迄今未撰奏。臣愚
浅才劣，适可为莹等记注而已，若使撰合，必袭孚、峻
之迹，惧坠大皇帝之元功，损当世之盛美。莹涉学既
博，文章尤妙，同寮之中，莹为冠首。今者见吏，虽多经
学记述之才，如莹者少，是以㥪㥪为国惜之，实欲使
卒垂成之功，编于前史之未奏上之后，退填沟壑，无所复恨。”皓遂召莹还为左国史。顷之，选曹尚书同郡
缪袆以执意不移，为群小所疾，左迁衡阳太守。既拜，
又追以职事见诘责，拜表陈谢。因过诣莹，复为人所
白，云：“袆不惧罪，多将宾客会聚。”莹许。乃收袆下狱，徙
桂阳。莹还广州，未至，召莹还复职。是时法政多谬，举
措烦苛，莹每上便宜，陈缓刑简役，以济育百姓，事或
施行，迁光禄勋。天纪四年，晋军征皓，皓奉书于司马
伷、王浑、王濬，请降，其文莹所造也。莹既至洛阳，特先
见叙，为散骑常侍，答问处当，皆有条理。太康三年卒。
著书八篇，名曰《新议》。